Den ersamen vorsichtigen unde wisen mannen, borgermeisteren und radtmannen der stadt Revall, do&#x0364;n wy borgermeistere und radtmanne der stadt Borga witlick und opembar tugende in unde mit desseme unsen breve, dat vor uns irschenen is de erlike frouwe Katherina Grope, und hefft vor uns to irkennende geven wo in juwer stadt Reval in God vorstorven is Laurens Grope ere elike broder van vader und moder, und nagelaten hefft etlike erffgudere, dar se de negeste erve tho sy, nademe Bartolomeus, des ergenanten Laurens sone, ock in God vorstorven is. Syn derhalven vo&#x0364;rder vor uns irschenen de ersamen manne Jons Petersson vnde Jons Jacobsson, erffbesetene borgere bynnen unser stad, tuges und loffwerdigen frome manne, vormiddelst eren utgestreckeden armen und upgerichteden vingeren scrivener eede lyffliken tho den hilligen gesworne hebben und wargemaket, dat de vorbenomede Katherina to den nagelaten guderen Laurens Grope und synes sones Bartolomeus Grope de negeste erve is und nymant neger. Beder adressaten vara henne behjälplig till arfvets utfående. Des to merer tuchnisse der warheit hebben wy unser stadt secretum under an dessen breff laten hengen, de gegeven is to Borga na Cristi gebort dusent veerhundert in deme ses unde negentigesten jare an den avende sancti Bartolomei des hilgen apostols.